
Hoolekogu koosolek  21.01.2015 kell 18.00 –  20.00 Kuusalu Keskkooli lugemissaalis

Osalesid: Heleri Śelemba (õpetajate esindaja), Ingrit Keerma (õpetajate esindaja), Heigo Vija (lastevanemate esindaja), Maria Antons-Valner (lastevanemate esindaja), Heidi Edela (lapsevanemate esindaja) Vello Sats (direktor), Hege-Lee Paiste (õpilaste esindaja), Kaisa Kajo (lastevanemate esindaja), Viljar Moorits (lastevanemate esindaja), Anu Kirsman (Kuusalu valla esindaja)
  
Kutsutud külalistest esimese punkti arutelu juures Kuusalu Keskkooli majandusjuhataja Sirje Pauneli. 

Koosoleku päevakava: 

1. Koolitoit ja sellega rahulolu. Punkti arutelus osales majandusjuhataja Sirje Pauneli, kelle vastutusala on koolisöökla töö.
Heigo Vija: Olen saanud viienda-kuuenda klassi lastelt signaale, et suuremad söövad väiksemate toidu eest ära. Ehk saaks lapsed klasside kaupa laudadesse panna? Hege-Lee Paiste: meie vahetunnis jääb toitu just üle. Kas me saame seda kuidagi paremini jagada? Sirje Pauneli: Me peame arvestama ajaliste piirangutega ning soojendatud toitu me pakkuda ei tohi.  Heleri Šelemba ja Anu Kirsman: Ehk ei julge selles vanuses lapsed ise toitu juurde küsida? Algklasside vahetunnis küsib õpilane õpetajate käest vajadusel lisa, aga kõne all olevas vahetunnis on kohal ainult üks korrapidajaõpetaja ja üks köögitöötaja. Nemad peaks jälgima, et keegi ilma ei jääks, kui lapsed ei julge ise küsida,. Vello Sats: Vestlen sel teemal kooli peakokaga ja annan info klassijuhatajatele vestelda õpilastega ja soovitada ka, et toitu võib võtta naaberlaudadelt, kui seal ei ole enam sööjaid, samuti võib toidulisa või abi saamiseks pöörduda söökla töötajate või korrapidaja-õpetaja poole. 
Heigo Vija: pikapäevarühma toit  - lapsed ei saa sellest toidust kõhtu täis. Laste ja vanemate silmis on tegemist vist täisväärtusliku toidukorraga, kool käsitleb antud varianti aga ootena. Kes kõhtu täis ei saa, raiskab puhvetis raha. Kas õpilaskogu võiks õpilaste käest küsida, mida  soovitakse pikapäevarühma toiduna näha?  Sirje Pauneli – meid piirab esiteks raha - 60 senti on pikapäevarühma toidu maksumus ja selle piires pakume nii toekat ja mitmekesist toitu kui vähegi võimalik. Teiseks töötavad viis inimest köögis ja ettevalmistatavaid söögikordi on väga palju, sest meie õlul on ka õpilaskodu toitlustamine. 240 last  söövad pikapäevarühmas, midagi keerulist (näiteks võileibu) ei jõuta nende koguste juures mitte kuidagi. Heidi Edela: kas pikapäevarühma toit ei saaks olla sama õpilaskodus pakutava poole neljase toiduga? Sirje Pauneli: siin määrab jälle raha. 1.15 on selle toidukorra maksumus. Palju on vanemaid, kes oleks nõus kahekordse summa maksma? Heidi Edela: Seda peaks lastevanemate käest uurima, ehk ollakse nõus? Küsimata me vastust ei saa. Viljar Moorits: esimese klassi laps on söökla toiduga väga rahul ja ka mina usun, et kõik oleks nõus veidi rohkem maksma, kui lapsed saaks kõhu täis.  Sirje Pauneli: Tervisekaitsenõuded ütlevad, et üle kahe tunni ei tohi toit ka seista, see piirab samuti meie tegutsemisvõimalusi. Me peame olema nendes küsimustes väga ettevaatlikud, sest puhaste ja mustade nõude jaoks on meil isegi eraldi uksed vältimaks igasugust saastumist. Heigo Vija: Olen kuulnud ka, et mõned lapsed ei taha piima juua, sest saavad seda soojast tassist. Sirje Pauneli: see ei saa olla, sest konteinerid on meil piisava vahega ringluses ja jõuavad ilusti maha jahtuda. Heleri Šelemba: Ka piim ise peaks piisavalt jahutav olema. Heigo Vija: söökla on väike ja kõik korraga sööma ei mahu, seepärast on pikapäevarühma toit kerge amps, mitte pikem istumine. Võileivad spordikeskusest on väga kallid, neid ei tahaks lastele siiski alternatiivina pakkuda.. Aga kas puuvilja pakutakse? Sirje Pauneli: Tervele koolile on kolm korda nädalas kooli puuvili. Heigo Vija: Aga pikapäevarühmas? Sirje Pauneli: Vahel on ka seal. Heigo Vija: Palun istuge korraks ikkagi koos õpetajatega maha ja mõelge, mida muuta saaks, et kõik oleks rahul. Hege-Lee Paiste: Käsi ei pesta! Sellest tuleks ikka ja jälle rääkida. Meie õpilaskogus ja keskkoolis sooviksime just mitmekesisemat toitu. Mõned on gluteenivaba toidu vajadusega, teised tahaks toitu ilma lihata. Sirje Pauneli: me kahele lapsele teeme eraldi toitu juba praegu, ootame lapsevanemate teadet ja sel juhul arvestame kindlasti erivajadusega. Heigo Vija: Ka laktoositalumatus on olemas ja kõik ehk koolipiima juua ei saa, aga kui õpilasel on näidustused – laktoosi- või gluteenitalumatus, siis me peame hakkama selles suunas mõtlema. Ehk peaks olema laktoosivaba piim samuti saadaval? Sirje Pauneli: Kontrollin, kas seda tohib üldse koolipiima all jagada. 
Heigo Vija: Ka joogipunkt peaks olema nähtaval ja käidaval kohal. Vett ei peaks võtma wc-st, vaid veepunktist. Hege-Lee Paiste: Koolis on kolm veepunkti ja need on kõik nähtaval-käidaval kohal. Heigo Vija: Aga kõik lapsed ei tea neid ikka. Tuleb sellest rohkem rääkida. Heleri Šelemba: Mina soovitaks just kraanivett. Vello Sats: Ka mina tarvitan just kraanivett, täidan oma kruusi seal, kus käsi pestakse. Räägime infominutitel jälle üle, et lapsed jooks vett. Heigo Vija: Kui lapsevanemad räägivad, õpetajad räägivad ja treenerid ka küsivad, kas sul veepudel on täis, ehk jääb siis meelde... Vello Sats: Söökla osas ootame ja unistame ikka ka laiendusest ja marmiidist.  
2. Arvamuse avaldamine dokumendi kohta „Kooli arengukava tegevuskava aastateks 2016 - 2018“.  Vello Sats: kodulehel on kooli arengukava ka üleval. Viljar Moorits: kui miski on „pidev“, siis võiks ta olla välja jäetud. Vello Sats: paneme siis õpilastele kodukorra tutvustamise kohta kirja „Sept“. Viljar Moorits: Teine kommentaar – kooli ruumikitsikuse kohta on lubatud, et see saab tehtud 2018. Hetkel on see ju pigem formaalne? Pole kirjas, millal tuleb projekt, millal hange, millal ehitus jne. Vello Sats: Me kirjutame palju tegevusi tegevuskavasse ja loodame, et vald leiab ka võimaluse rahastada. Seega kool paneb oma soovid kirja ja vald otsustab. Aga mõelda ja plaane teha on siiski mõistlikum, kui need välja jätta. Heidi Edela: Ma ei leidnud valla kodulehelt midagi kooli olukorra parandamise osas. Vello Sats: Kuusalu valla haridusvaldkonna arengukavas on mitmed tegevused sees.  Heigo Vija: Ainuke, mida me ruumikitsikuse osas teha saame, on asjaajamine läbi tervisekaitse. Varem toideti meie lootust, et 2016 tuleb riigigümnaasium, aga nagu me näeme, siis seda ei tulnud. Ma saan tervisekaitselt küsida, kas nad on kontrollinud oma ettekirjutist. See juhib olukorra tõsidusele jälle koolipidaja ehk omavalitsuse tähelepanu. Vello Sats: nädala algul rääkisime valla esindajatega, nende ettepanek oli, et meil võiks käia ainult Kuusalu valla ja kooli ümbruskonna külade lapsed ja sellega saaks ruumikitsikust leevendada küll. Samas sellega me tapaksime aga oma riigigümnaasiumi idu. Valla esindajad said sellest aru ja loobusid antud plaanist. Heigo Vija: lapsevanematega tuleks rääkida ja kommunikeerida, et ehk on nende lastel Kolga koolis parem, sest ruumi saab rohkem. Heidi Edela: See, et me saame 30 last kuskile teise kooli, ei lahenda ikka veel meie ruumikitsikust. Vello Sats: Ühe esimese klassi saaks  Kuusalu lasteaia juurde viia, sest seal ühte rühma ei avata, aga see ei ole samuti hea variant, sest siis kaob sellel klassil kooliga side peaaegu täiesti ära. Ingrit Keerma: Ehk peaks lasteaia juurde saama just need õpilased, kes on erivajadustega ja suurem rahvahulk ning kitsamad tingimused tekitavad rohkem stressi? Anu Kirsman: Neid on raske enne kooli eraldada, aga mõte on hea ja seda tasuks proovida. Heigo Vija: Lapsevanem muretseb, et ta lapsele jääb siis märk külge. Vello Sats: Meie tugikeskuse inimesed on lapsevanematelt need hirmud üsna maha võtnud. Heidi Edela: Mina usun sellesse, et meie vald areneb ja me ei saa arvestada sellega, et lapsi jääb vähemaks ja ruumikitsikuse probleem laheneb iseenesest. Heigo Vija: peaks tegema valla hoolekogude päeva. Maria Antons-Valner: Tuleb arvestada ka selle osaga, mis on seotud valla liitumisteemaga. Vello Sats: Jah, sellel päeval tuleks kaasata kindlasti ka Loksa kooli hoolekogu. Heidi Edela: Esimene punkt ruumikitsikuse lahendamiseks on siis see, et valla hoolekogud ühiselt kokku saada. Nüüd kappidest. Kas z kapid ei oleks paremad, siis oleks kummalgi lapsel oma kapp sama ruumiarvestusega? Vello Sats: Oleks, aga seda me veel ei tea, kas selle jaoks lisaeelarvest raha saab. Heigo Vija: Mõnes koolis on tehtud uuesti hoopis üldgarderoob ja kapid on koridorides ning neid saab vajadusel rentida. Vello Sats: Enne uusi otsuseid ootame nüüd ära, mida eelarvekomisjon otsustab. Maria Antons-Valner: Millal see otsus tuleb? Anu Kirsman: Järgmisel nädalal volikogu vist veel ei otsusta, aga ehk on märtsis see kavas läbi võtta. Heidi Edela: Kooli tegevuskavas tahaks välja tuua ka korrektse käitumise teema. Suhete kultuurid erinevate vanuste vahel oleks vajalikud lastele selgeks teha. Vello Sats: inimeseõpetuse tundides sellega ka tegeletakse. Heleri Šelemba: Jah, sellest me lastega räägime ja neid teemasid arutame. Vello Sats: Ka KIVA projekt on meil käimas ja see tundub väga hea ja huvitav. Kaisa Kajo: narkomaaniaennetustöö – kes sellega tegeleb ja selle eest vastutab? Vello Sats: Meil on koolis tugikeskuse juht, kes sellega tegeleb. Meil käivad selle jaoks väljastpoolt kooli erinevad koolitajad. Heigo Vija: Lepime kokku, et antud dokumendi osas saame oma ettepanekuid esitada veel ühe nädala jooksul. 

3. Kuusalu keskkooli õpilaste tunnustamine õppeaasta lõpus.
Anu Kirsman: Minu nägemust mööda on KÕIK esimese klassi õpilased tunnustust väärt ja võiksid saada sel juhul kümne-eurose kinkekaardi. Heleri Šelemba: minu meelest on algklassidele kinkekaartide jagamine sobimatu. Sel juhul on see sunnitud ost. Raamat ja tänukiri oleks kõvasti parem valik. Hege-Lee – matkarajad või ühine kinoskäik oleks samuti head, sest annavad konkreetse elamuse. Algklassid ei vaja tegelikult veel asjadega premeerimist. Suurem probleem on seitsmes kuni üheksas klass, kes vajaks rohkem tunnustamist ja julgustamist. Anu Kirsman: kas raamat oleks sel juhul igale lapsele?
Maria Antons-Valner: Materiaalne kink, sealhulgas ka raamat, võiks olla iga lapsevanema ja lapse vaheline otsus.  
Hoolekogu otsustas, et algklassid ei vaja materiaalset tunnustamist, pigem võiks rõhk olla individuaalsel tänukirjal. Iga lapsevanem saab oma last ise tunnustada ja motiveerida. Põhikooli edukat lõpetajat tunnustatakse 100 euroga 65 asemel, sest selles vanuses ollakse juba enesekriitilised. Keskkooli kuldmedaliga lõpetanu saab 350 ja hõbemedaliga lõpetanu 200 eurot. 
4. Riigigümnaasium ehk  võimalik miniriigigümnaasium 2018.aastal. Manuses on Geomedia uuringu tulemused Harjumaal planeeritavate riigigümnaasiumite kohta.
Vello Sats: HTM korraldas Geomedia uuringu tutvustamiseks väikese seminari, kus ma osalesin. Kahest stsenaariumist esimene on praegu vaikselt juba käimas. Raudselt tuleb riigigümnaasium Tabasallu ja Laagrisse, Rae vald võttis aga kaks kuud mõtlemisaega. Ka meie vallavanem reageeris aktiivselt, saatis kirja ja ootab sellele vastust, selgitades, et meie valla osade  laste koolitee läheks ilma siinse riigigümnaasiumita üle kahe tunni kestvaks ja nii kaks korda päevas. Olen valmis rääkima Kehra Gümnaasiumi õpilastega, kui seal gümnaasiumiosa kinni pannaks, et nad meile õppima tuleksid. Nii saame ise toetada seda, et rohkem õpilasi tuleks meile. Meil tuleb vallavanemaga koos rohkem ka HTM-s käia, et selgitada, miks meie juurde riigigümnaasium luua. Samas on meil siiski raske 250 last gümnaasiumiosasse saada. Heigo Vija: hoolekogude planeeritavale koosolekule saaksime me kutsuda ka külalisi. Anu Kirsman: Me leiame, et meil on riigigümnaasiumi väga vaja. Meie suurim pluss on see, et siin piirkonnas tõesti ühtegi teist sellist gümnaasiumi ei ole. Läänes on Viimsi, idas Kadrina. Mõlemale poole on pikk maa minna. Vello Sats: Aastal 2023 saab riigigümnaasiumide projekt alles läbi, enne seda ei saa me midagi kindlat öelda. Ootame 2018 aastat, siis tehakse otsused teise tsenaariumi kohta. 2020 tehakse projektid, 2023 peaks hooned valmis olema.  Heigo Vija: protsess käib. Viljar Moorits: Enne 2018. aastat ei toimu aga ju midagi? Vello Sats: Jah, nii on. Samas me ei tea kunagi, tasub loota, et varemgi võib juba läbirääkimistega alustada ja tehakse meile positiivne otsus. Heidi Edela: ehk tasuks siis 2020. aastani rentida ikkagi moodulklassid? Anu Kirsman: rahaliselt teeb sama välja – kas ehitada neli klassi või võtta need renti. Vello Sats: Neli klassi ehitatuna on siiski palju parem kui moodul, sest nad jääks kestma ju pikemaks ajaks ja neile leitaks kindlasti ka rakendust. Heigo Vija: 2017. aastal on kohaliku omavalitsuse valimised ja seepärast tasub ka meie kooli teemat siiski aktiivsena hoida. 

5. Hoolekogu tööplaan – Heigo Vija: Kaua üleval püsinud teema ehk tunnelivalgustus saab lõpliku lahenduse selle aasta mais. See on valla poolt paigas ning kinnitatud info. 
Otsustati: Täpset tööplaani hoolekogu hetkel ei tee, lahendame asju operatiivselt. Järgmiseks koosolekuks saab jooksvalt ettepanekuid teha ja vastavalt nendele luuakse ka uus päevakord. 
Otsustati: korraldada valla hoolekogude ühine päev, Anu ja Heigo tegelevad teavitustööga.  

 

Järgmine koosolek toimub  18. veebruaril kell 18.00 Kuusalu Keskkooli lugemissaalis. 

